ДУА “Парыцкая сярэдняя школа”

**Ужыванне і правапіс прыметнікаў**

**11 клас**

настаўнік беларускай мовы і літаратуры

Петух Валянціна Васільеўна

**Тэма: Ужыванне і правапіс прыметнікаў**

**Мэты і задачы:** садзейнічаць актуалізацыі ведаў вучняў аб прыметніку як часціне мовы, разрадах прыметнікаў, формах ступеней параўнання прыметнікаў; развіваць уменне ўтвараць, ужываць і адрозніваць формы ступеней параўнання прыметнікаў, утвараць ад дадзеных прыметнікаў формы ступеней параўнання якасных прыметнікаў і прыналежныя прыметнікі паводле марфалагічных нормаў; выхоўваць любоў да роднай мовы, пачуццё беражлівых адносін да моўнага матэрыялу, павышаць агульную маўленчую культуру вучняў.

**Тып:** урок паўтарэння і падагульнення.

**Эпіграф:**

Здароў, марозны, звонкі вечар!

Здароў, скрыпучы мяккі снег!

Мяцель не вее, сціхнуў вецер,

І волен лёгкіх санак бег.

Як мары, белыя бярозы

Пад сінявой начной стаяць,

У небе зоркі, ад марозу

Пахаладзеўшыя, дрыжаць.

Максім Багдановіч

**Ход урока**

**І. Арганізацыйны момант.**

**ІІ. Паведамленне тэмы, пастаноўка мэт і задач урока.**

Сённяшні ўрок прысвечаны паўтарэнню марфалагічных асаблівасцей прыметніка, утварэнню формаў ступеней параўнання і правільнаму ўжыванню іх у маўленні. Падумайце, якія найбольш складаныя правілы мы будзем паўтараць. (наша задача – паглыбіць набытыя веды, паўтарыць і падагульніць ужо вядомае)

**ІІІ*.* Уступнае слова настаўніка.**

Кожны дзень мы выкарыстоўваем дзясяткі прыметнікаў: добрая ўсмешка, вясёлы настрой, мілыя сябры, сонечнае надвор’е і г.д. А ці так добра ведаем, што такое прыметнік?

У якасці эпіграфа да ўрока я ўзяла ўрывак з верша М. Багдановіча ,,Зімой”, які, я спадзяюся, вы пазналі, бо верш гэты вучылі на памяць у 5-ым класе. Давайце яго зачытаем.

Здароў, марозны, звонкі вечар!

Здароў, скрыпучы мяккі снег!

Мяцель не вее, сціхнуў вецер,

І волен лёгкіх санак бег.

Як мары, белыя бярозы

Пад сінявой начной стаяць,

У небе зоркі, ад марозу

Пахаладзеўшыя, дрыжаць.

Максім Багдановіч.

Думаю, што гэты ўрывак выклікаў у вас добры настрой. А зараз – за работу!

Адшукайце і назавіце ўжытыя ў вершы М. Багдановіча прыметнікі. Звярніце увагу на словы волен (каротк.форма прым.) і пахаладзеўшыя (дзеепрым.)

Як адрозніць прыметнік ад дзеепрыметніка?

1. **Прыметнік як часціна мовы.**

Давайце ўспомнім і паўторым усё вядомае вам пра прыметнік з вывучанага ў папярэдніх класах.

Агульнае значэнне прыметніка. (Абазначае прымету прадмета)

Разрады прыметніка паводле значэння. (Якасныя, адносныя і прыналежныя)

Марфалагічныя прыметы. (Род, лік, склон)

Сінтаксічная роля. (Азначэнне, выказнік)

Індывідуальнае паведамленне вучня.

Сама назва гэтай часціны мовы паказвае на прызначэнне – абазначаць прымету прадмета. Найчасцей прадмет называецца назоўнікам, прыметнік жа існуе як яго адвечны спадарожнік, удакладняльны і характарызавальны.

Семантычныя магчымасці прыметніка неабмежаваныя. Ён здольны абазначаць прадмет паводле формы: пакручасты ручаёк, вастраверхія сосны; колеру: русыя валасы, блакітныя азёры; памеру: неабсяжныя палі; знешняга выгляду: прывабная дзяўчына, атлетычная фігура; духоўных якасцей чалавека: чулы сябар, самаахвярны воін; прыналежнасці: паэтава сэрца, бацькаў наказ.

Размяжоўваюцца прыметы пераменныя, якія можна змераць, і прыметы сталыя, невымяральныя.



З такім размежаваннем звязаны падзел прыметнікаў на разрады: якасныя, адносныя і прыналежныя.



Якасныя абазначаюць якасць у прадмеце, якая можа прысутнічаць у большай ці меншай ступені: чысты небасхіл, высокая брама, стары шыпшыннік. Таму перш за ўсё якасныя прыметнікі пазнаюцца па здольнасці ўтвараць ступені параўнання: цёплы – цяплейшы, надзейны – больш надзейны. Але для іх характэрны і наступныя асаблівасці: толькі ад якасных прыметнікаў можна ўтварыць формы суб’ектыўнай ацэнкі: лёгкі – лёгенькі, вялікі – велічэзны; ад іх утвараюцца якасныя прыслоўі: весела, па-маладому; яны могуць мець антонімы: дужы – слабы, ціхі – гучны; некаторыя могуць утвараць кароткую форму: дуж, повен, гатоў.



Адносныя даюць характарыстыку прадмету праз яго адносіны да іншых прадметаў, матэрыялу, часу, месца, дзеяння і г.д., таму адносіны заўсёды абсалютныя, яны або дадзеныя або не: драўлянае дойлідства, каменныя муры, гістарычныя падзеі, мастацкая літаратура. Адзін з прыёмаў, якім можна карыстацца, каб пазнаць адносныя прыметнікі, – гэта суаднясенне яго з назоўнікавымі спалучэннямі: вечаровы прыцемак – прыцемак вечара, сонечны дыск – дыск сонца.



Прыналежныя прыметнікі адказваюць на пытанне ***чый?* і** маюць значэнне прыналежнасці. У іх утварэнні удзельнічаюць асобыя суфіксы, якія далучаюцца да асноў назоўнікаў мужчынскага і жаночага роду: млынароў сын, дзедава парада, ластаўчына гняздо.

**V. Паглыбленае паўтарэнне, замацаванне на практыцы.**

**Практыкаванне 1.** Выпішыце словазлучэнні з якаснымі прыметнікамі. (Самастойная работа)

Вішнёвы сад, вішнёвыя вочы, залатая восень, учарашні дзень, пяцікілаграмовыя гіра, доўгая дарога, сумленны чалавек, ластаўчына гняздо, зялёны колер.

**Правер сябе**

Словазлучэнні з якаснымі прыметнікамі:

Вішнёвыя вочы, залатая восень, доўгая дарога, сумленны чалавек, зялёны колер.

**Практыкаванне 2.**Назавіце словазлучэнні з прыналежнымі прыметнікамі.

Унукава цацка, баброва шапка,чарапахавы суп, Наташын аловак, мядзведжая паслуга, бабулін шалік, асліная ўпартасць, бусліны клёкат, яблыневы цвет.

**Правер сябе**

Словазлучэнні з прыналежнымі прыметнікамі:

Унукава цацка, Наташын аловак, бабулін шалік.

Якасныя прыметнікі маюць формы ступеней параўнання. (табліца практ. 171) Карыстаючыся табліцамі, раскажыце, як утвараюцца ступені параўнання якасных прыметнікаў.

Настаўнік: А ці ёсць сярод якасных прыметнікаў такія, якія не ўтвараюць ступені параўнання?

Удакладненні вучня, які рыхтаваў індывідуальнае паведамленне:

***Прыкладны змест паведамлення:***

Не ўтвараюць ступеняў параўнання прыметнікі з так званай “абсалютнай ” ступенню якасці: глухі, сляпы, мёртвы, кульгавы; прыметнікі з суфіксамі ацэнкі: ціхуткі, паўнюткі, маленечкі, велічэзны; са значэннем масці жывёл: буланы, пярэсты, гняды; ад прыставачных прыметнікаў з адмаўленнем якасці: бясстрашны, непакорны; ад прыметнікаў з непаўнатой якасці: стараваты, ленаваты; ад складаных прыметнікаў: добразычлівы, мяккацелы; ад некаторых колеравых прыметнікаў: бэзавы, аранжавы, фіялетавы.

Некаторыя прыметнікі не ўтвараюць толькі адну са ступеняў ці адну з форм ступені, напрыклад, прыметнікі з суфіксамі –н, - ав, -к,

-аст, -лів, -альн, -ічн і інш. Не ўтвараюць простай формы вышэйшай ступені: цікаўны, грувасткі, галінасты, экзатычны.

Каб наша мова была правільная, неабходна ведаць, як ужываць прыметнікі ў формах ступеней параўнання.

**Вуснае заданне.** Знайдзіце і назавіце якасныя прыметнікі, выкарыстаныя ў прыведзеных сказах. Вызначце, дзе магчыма, формы ступеней параўнання, карыстаючыся табліцай.

**Заданне 2.** Назавіце якасныя прыметнікі. Вызначце формы ступеней параўнання (дзе магчыма).

1) Бацька мілы, матка міла, дзяўчына мілейшая. 2) Прырода – найцікавейшая кніга, якая разгорнута прад вачамі кожнага з нас. 3) Новых сяброў набывай, а старых не забывай. 4) Наўрад каб ты аказаўся разумнейшы, калі робіш насуперак іншым. 5) Мова продкаў нашых і нашчадкаў – шэпт дубровы і пчаліны звон, нам цябе ласкава і ашчадна спазнаваць ажно да скону дзён. 6) Самы светлы талент – дабрата. 7) Мова – гэта душа нацыянальная народа: калі ёсць такая душа, то ёсць і гаспадар яе – гэта сам народ… 8) Толькі ажыццяўляючы свае лепшыя мары, чалавецтва рухаецца наперад. 9) Самая страшная рэч – абыякавасць. Калі з ёй не змагацца, яна, як багна, можа загубіць любога чалавека. 10) Няма людзей менш дапытлівых, чым тыя, каторыя нічога не ведаюць.

Наступнае заданне - на ўважлівасць. Трэба знайсці і выправіць памылкі ва ўжыванні формаў ступеней параўнання прыметнікаў.

**Заданне 3.** У наступных сказах выпраўце памылкі пры стварэнні і ўжыванні формаў ступеней параўнання прыметнікаў.

1.Волава цяжэй жалеза. 2. Унук для Людмілы быў самым найдаражэйшым чалавекам. 3. На свеце больш лепшага кутка няма, як наша Беларусь. 4. Пахвала маці была для мяне самай найважнейшай узнагародай. 5. Людская ўвага даражэй за ўсё на свеце.

Адказы: 1. Волава цяжэйшае за жалеза. 2. Унук для Людмілы быў самым дарагім чалавекам. 3. На свеце лепшага кутка няма, як наша Беларусь. 4. Пахвала маці была для мяне найвышэйшай (самай высокай) узнагародай. 5. Людская ўвага даражэйшая за ўсё на свеце.

**Практыкаванне 4. (каля дошкі)**

Запішыце ў два слупкі словазлучэнні: у першы – ад якіх утвараецца ступень параўнання, у другі – ад якіх нельга ўтварыць ступені параўнання.

Шырокая рэчка, тэлевізійны вечар, салодкія ўспаміны, буланы конь, босы хлопчык, добры настрой, жаўтаваты колер.

**Фізкультхвілінка.** Успомніце, што такое антонімы? Я называю прыметнік, а вы падбіраеце да яго антонім і паказваеце рухамі, жэстамі, мімікай:

Левая рука – правая, левая нага – правая, левае вока – правае;

высокі чалавек – нізкі (2 разы);

вузкія плечы – шырокія (2 разы);

прамы чалавек – крывы (2 разы);

хуткі бег – павольны (2 разы);

вясёлы вучань – сумны (2 разы)

моцная рука – слабая (2 разы);

цёмны свет – светлы (3 разы)

**Арфаграфічная хвілінка.**

Утварыце ад назоўнікаў прыметнікі пры дапамозе суфікса –ск-. Брат – брацкі, ткач – ткацкі, снежань – снежаньскі, восень – восеньскі, Смаргонь – смаргонскі, беларус – беларускі, таварыш – таварыскі, француз – французскі, турак – турэцкі, сусед – суседскі, горад – гарадскі.

**Выкананне задання**. Перад вамі наступнае заданне. Практ. 176. запішыце словазлучэнні, выбіраючы з дужак прыметнікі, утвораныя ў адпаведнасці з нормамі беларускай літаратурнай мовы. (Дзядулеў/дзядулін) падарунак, (Колеў/Колін) веласіпед, (Наташаў/Наташын) брат, (Андрэева/Андрэіна) лодка, (Сцёпкава/Сцёпчына) куртка, (Васеў/Васін) рукзак.

**Творчая праца.**

Варыянт 1. Складзіце невялікі тэкст на тэму ,, Зіма – чараўніца”. Вызначце род, лік і склон прыметнікаў.

*Самастойная работа з тэкстам.*

*(І варыянт) Замест шматкроп’я ўставіць прыметнікі і падкрэсліць іх як член сказа.*

Надыход зімы

Пасля палудня з поўначы падзьмула … халадком. Зямля стала сухой, пакрылася … скарынкаю. Затым пасыпаў … , … сняжок, які ішоў усю ноч і ўвесь дзень. Пад вечар снег суняўся, і на захадзе бліснула … усмешка сонца і патухла. У небе засвяціліся … зоркі. Прыціснуў … мароз.

*(ІІ варыянт) Замест шматкроп’я ўставіць прыметнікі і падкрэсліць іх як член сказа.*

Раніцою наваколле нельга было пазнаць. Лес пабялеў, зрабіўся … . … лапы ялін гнуліся пад … пластом снегу, а … елачкі на ўскрайку лесу і пні панадзявалі … … башлыкі і хаваліся пад імі. І нельга было ўстрымацца, каб не памераць сваімі нагамі глыбіню … покрыва.

* Як змяніўся тэкст?
* Які стыль тэксту?
* Якім членам сказа з’яўляюцца ўстаўленныя прыметнікі?

Якую ролю ў мове адыгрываюць прыметнікі? (яны дакладна, ярка і вобразна апісваюць прадмет (апісальная роля), выдзяляюць прадмет з шэрага іншых (выдзяляльная роля), даюць ацэнку таму ці іншаму прадмету (ацэначная роля).

1. **Праверка ўзроўню засваення тэмы:**

**Выканайце тэст:**

***А1. Укажыце словазлучэнні з якаснымі прыметнікамі:***

спелае жыта, 2) залатая пшаніца, 3) васільковыя вочы,

4) лясная рачулка, 5) палявыя кветкі;

***А2. Укажыце словазлучэнні з адноснымі прыметнікамі*:**

лісіны след, 2) лісінае футра, 3) лісіная нара, 4) лісіная шапка,

5) лісіны нораў;

***А3. Укажыце словазлучэнні з прыналежнымі прыметнікамі:***

1) Коласава паэма, 2) коласаўскія героі, 3) матуліны клопаты,

4) мацярынскае цярпенне, 5) Багдановічавы санеты;

***А4. Укажыце прыметнікі, якія не ўтвараюць ступеняў параўнання:***

1) родны, 2) чысты, 3) буланы, 4) бескампрамісны, 5) чырванаваты;

***А5. Укажыце сказы з памылкамі ва ўжыванні ступеняў параўнання прыметнікаў:***

1) Дзясятка – найбольш вышэйшая адзнака.

2) Важнейшая задача – уздым прамысловасці.

3) Здароўе даражэй багацця.

4) Беларускія спартсмены дэманструюць на многіх спаборніцтвах найвышэйшыя вынікі.

5) Восеньскае лісце – найпрыгажэйшы дыван.

***Самаправерка тэста*** па ключы: А1 – 1,2,3; А2 – 2,4; А3 – 1,3,5;

А4 – 3,4,5; А5 – 1,2,3;

1. **Падвядзенне вынікаў урока:**

***Састаўце сінквейн*  “Прыметнік”.**

Сінквейн – з французскай мовы ‘пяцірадкоўе’:

1 – адзін назоўнік – тэма;

2 – два словы – прыметнікі, дзеепрыметнікі ці займеннікі;

3 – тры словы – дзеясловы;

4 – сказ – завершаная думка;

5 – назоўнік – вывад.

1. **Дамашняе заданне.** Паўтарыць тэму, падабраць верш на тэму прыроды, у якім выкарыстоўваюцца прыметнікі (запісаць), выканаць марфалагічны разбор трох прыметнікаў. Параграф 26-28, практ. 177.